Det var nordjyske Rikke Karlsson, som fik sagen mod Morten Messerschmidt til at rulle, da hun i 2015 meldte sig ud af sit parti i protest mod, at hun ikke måtte se regnskaberne i fondene Meld og Feld. Fonde, som hun uden at vide det havde været medlem af siden 2014. Morten Messerschmidt er nu tiltalt for svindel med EU-midler og dokumentfalsk, efter EU´s antisvindel-enhed Olaf har undersøgt sagen, som begyndte med Rikke Karlssons anklager mod sin partifælle. Rikke Karlsson betonede efter afhøringen, at hun ikke er drevet af hævn mod Morten Messerschmidt, der var hendes kollega i Europa-Parlamentet , og som hun fik et belastet forhold til, efter sagen begyndte at rulle. Rikke Karlsson er opvokset i Støvring og har tidligere siddet i byrådet i Rebild Kommune, hvor hun i fra 2009 til 2018 var en af hovedkræfterne i afsløringen af den såkaldte Rebildsag, hvor en familiefar blev dømt for omfattende misbrug af ti børn. Rikke Karlsson nægtede blandt andet at dække over den kommunale forvaltnings håndtering af sagen, der allerede i 2005 blev politianmeldt første gang. Sagen udløste en ændring af lovgivningen for kommunernes håndtering af børneområdet og endte med fyring i Rebild Kommune af blandt andre en kommunaldirektør og en forvaltningsdirektør. Krumtappen i afdækningen af den gruopvækkende sag var daværende journalist ved NORDJYSKE Medier Asbjørn With, der efterfølgende blev tildelt Cavling-prisen for sin intense og vedholdende dækning af sagen.

Opsummering:
Den tidligere EU-parlamentariker og medlem af Dansk Folkeparti Rikke Karlsson har i eftermiddag afgivet sin forklaring i straffesagen mod DF´s næstformand Morten Messerschmidt.